Isis laat egter nie gras onder sy voete groei om vyande te maak nie, wat sy suksesse betreklik kortstondig kan maak. In Sirië het die bewind van Assad die militêre oorhand begin kry. Die redes hiervoor is enersyds dat selfs die Soenie-bevolking nie kans sien vir die radikalisme van Isis nie, en hulle gewig by die minderhede soos die Christene inwerp wat Assad as die mindere euwel beskou. Voorts het Hizbollah, die Sjiïetiese groep in Libanon, aan die kant van Assad tot die stryd toegetree. Hizbollah is al as die sterkste mag in die Midde-Ooste, Israel uitgesluit, beskryf. Isis en Hizbollah pleeg die mees afgryslike wandade teenoor mekaar.